《夜渡洞庭》
清代·李黼平

城陵山前霜月高，江湖欲上鸡初号。舟人夜语起捩柁，但觉枕底生风涛。

黏天洞庭乘水入，余亦起从帆下立。三江杳杳宿鹜迷，五渚苍苍老蛟泣。

巴丘邸阁波浪间，到眼突兀横编山。芦中渔火尚未灭，空际梵音殊自间。

绕湖周遭几百里，湿烟一堆层叠起。倒影俛临明镜看，却是君山青插水。

二山宛在湖中央，南北苕亭势可望。不知蓬瀛定谁到，对此辄欲褰余裳。

斯须斗转星亦沈，群真出入地道深。龙女遥归碧海岸，湘君正依斑竹林。

湖山虚肃徘徊久，小别京华亦回首。洛阳少年济时才，上书那遣长沙来。

作者简介：（1770—1832）清广东嘉应人，字绣之，又字贞甫。嘉庆十年进士，官昭文知县。为政宽和，而以亏挪系狱数年。治汉学，工考證。回粤入学海堂阅课艺，主讲宝安书院。有《毛诗紬义》、《易刊误》等。